Især studerende og andre med få penge har svært ved at skaffe de 15.000 til 50.000 kroner, som behandlingerne kan løbe op i, viser erfaringerne på landets ni offentlige fertilitetsklinikker. Siden regeringen og Dansk Folkeparti fra 1. januar indførte delvis brugerbetaling på fertilitetsbehandling, har klinikkerne registreret et fald i antallet af patienter på ca. 20 procent. - Fortsætter den tendens, vil det betyde, at der her i Nordjylland fødes 40 færre børn om året. Det er uheldigt i en tid, hvor politikerne hele tiden beklager, at der bliver færre til at forsørge de mange, som går på pension, siger Michael Aasted, overlæge på fertilitetsklinikken på Dronninglund Sygehus. /ritzau/

Referat:
Ufrivilligt barnløse opgiver at blive forældre, fordi de selv skal betale regningen. Det betyder færre børn i Nordjylland.